Азамат Миргалиев: “Әгәр телебез бетсә, сәнгатебез дә тарих булып калачак”

	Шушы көннәрдә яшь җырчы һәм алып баручы Азамат Миргалиев үзенең Инстаграм битендә татар теле мәсьәләсе буенча үзенең күзәтүләреннән чыгып пост язган. Азаматның фикере мондый:	 “Бүгенге көндә, кызганычка каршы, елдан ел мәктәпләрдә татар теле, әдәбият дәресләре кыскара, яки бөтенләй дә юк алар.

Мин шушы кыскартуларның нәтиҗәсен, алып баручы, төрле кешеләр белән бик еш эшләүче кеше буларак, бик еш очрашам. Әти - әниләре, әби - бабалары да саф татарлар булып та, бик күп яшьләр үзенең туган телен гомумән белмәскә мөмкин! Минемчә, бу дөрес хәл түгел!

Дуслар, игътибар итеп кенә карагыз, нинди матур һәм бай безнең туган телебез! Нинди матур татарларыбызның милләте, сәнгате, тарихы! Ә бүгенге көндә без ни өчендер туган телебезгә чит телләр сүзләрен өстәп, үз телебезне оныта барабыз!

Минемчә, дуслар, без үз туган телебезне чын күңелдән яратып, саклап, аны хөрмәт итеп, аны киресенчә үстерергә тиешбез! Әгәр телебез бетсә, милләтебез дә, сәнгатебез дә, барытик тарих булып калачак!”, ди Азамат Миргалиев. 
	---	
Матбугат.ру

	№ --- | 31.03.2021	


